“โครงการสร้างรายได้ด้วยแฟรนไชส์ ฝ่าโควิด-19” มั่นใจช่วยสร้างอาชีพได้กว่า 10,000 ราย
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวในการเปิดโครงการสร้างรายได้ด้วยแฟรนไชส์ ฝ่าโควิด-19 ปี 2564 ว่า โครงการนี้ มี 2 กิจกรรมที่จะดำเนินการคือ การจัดกิจกรรมแฟรนไชส์สร้างอาชีพโรดโชว์ใน 15 จังหวัดทั่วทุกภาค ยกขบวนแฟรนไชส์ไปจัดแสดงและขายแฟรนไชส์ รวม 15 จังหวัด ตลอดเดือนตุลาคมนี้ และจะจัดกิจกรรมรวมเป็นงานใหญ่ที่อิมแพค เมืองทองธานี ภายใต้กิจกรรม MOC แฟรนไชส์สร้างอาชีพ โดยจัดขึ้น 5 วัน ช่วงเดือนธันวาคมปีนี้ มีแฟรนไชส์กว่า 400 รายเข้าร่วม พร้อมทั้งประชาสัมพันธ์ธุรกิจแฟรนไชส์และขายแฟรนไชส์ในราคาพิเศษ และจะมีโครงการจับคู่กู้เงิน ระหว่างสถาบันการเงินกับแฟรนไชส์เกิดขึ้นภายในงาน โครงการดังกล่าว จะมีส่วนช่วยในการพลิกฟื้นเศรษฐกิจและการสร้างความเข้มแข็งให้ระบบเศรษฐกิจ ภายใต้วิกฤตโควิด-19 ให้กับประชาชน ผู้ประกอบการ SMEs และ Micro SMEs ซึ่งเป็นเศรษฐกิจฐานรากของประเทศ รวมทั้งช่วยให้ธุรกิจแฟรนไชส์มีการขยายตัวเติบโตได้เพิ่มขึ้น ทั้งนี้ คาดว่าจะมีผู้ที่สนใจเข้ามาซื้อแฟรนไชส์ไม่ต่ำกว่า 10,000 ราย เกิดการขายไลเซนต์แฟรนไชส์ เฉพาะงานนี้กว่า 1,500 ล้านบาท ขณะที่มูลค่าทั้งปี คาดว่าจะมีไม่ต่ำกว่า 4,600 ล้านบาทด้านนายทศพล ทังสุบุตร อธิบดีกรมพัฒนาธุรกิจการค้า กล่าวว่า ธุรกิจแฟรนไชส์เป็นอีกทางเลือกในการสร้างอาชีพ สร้างรายได้ให้กับผู้ที่ต้องการมีธุรกิจเป็นของตัวเอง โดยมีหน่วยงานพันธมิตรร่วมมือในการส่งเสริมและพัฒนาธุรกิจแฟรนไชส์ ได้แก่ สมาคมแฟรนไชส์และไลเซนต์และสถาบันการเงินทั้งภาครัฐและเอกชนในปี 2564 ธุรกิจแฟรนไชส์ที่มีมูลค่าตั้งแต่ 2 -10 ล้านบาท มีแฟรนไชส์ของคนไทยจำนวน 597 แฟรนไชส์ มูลค่าการตลาดเฉลี่ยปีละ 300,000 ล้านบาท ขณะเดียวกันแฟรนไชส์จำนวน 557 ธุรกิจ มีผู้ที่ซื้อแฟรนไชส์ไปแล้ว 42,000 รายทั่วประเทศ